## Uredba o snimanju iz zraka

### NN 116/2003 (22.7.2003.), Uredba o snimanju iz zraka

# VLADA REPUBLIKE HRVATSKE

1592

Na temelju članka 126. stavka 5. Zakona o obrani
(Narodne novine, br. 33/2002 i 58/2002), Vlada Republike Hrvatske je na
sjednici održanoj 17. srpnja 2003. godine donijela

## UREDBU

### O SNIMANJU IZ ZRAKA

Članak 1.

Ovom Uredbom određuju se pravne i fizičke osobe
koje mogu snimati iz zraka područja i vodene površine u Republici Hrvatskoj,
pojam snimanja iz zraka, uvjeti pod kojima pravne i fizičke osobe mogu
razvijati, umnožavati i objavljivati snimljene materijale, propisuju postupci
za iznošenje zračnih snimaka iz Republike Hrvat­ske i način pregleda zračnih
snimaka prije uporabe.

Članak 2.

Snimati iz zraka područja i vodene površine u
Republici Hrvatskoj za potrebe izmjere zemljišta, istraživanja, prostornog
uređenja, te za druge gospodarstvene i znanstvene potrebe mogu, osim tijela
državne uprave, pravne i fizičke osobe registrirane za izmjeru zemljišta i za
snimanje iz zraka.

Pravne i fizičke osobe registrirane za
informativnu, izda­vačku, promidžbenu i znanstveno istraživačku djelatnost te
zra­čnu plovidbu, mogu snimati iz zraka samo za svoje potrebe.

Članak 3.

Snimanjem iz zraka
smatraju se sva snimanja kod kojih se uređaj za snimanje ne nalazi na zemlji,
vodi ili objektima na njima.

Članak 4.

Pravne i fizičke osobe
iz članaka 2. i 6. ove Uredbe smiju snimati iz zraka područja i vodene površine
u Republici Hrvat­skoj samo nakon pribavljenog odobrenja za razvijanje zračnih
snimaka.

Članak
5.

Zahtjev za izdavanje
odobrenja za razvijanje zračnih snimaka podnosi se Državnoj geodetskoj upravi i
sadrži:

1. podatke o
naručitelju snimanja,

2. podatke o
izvršitelju snimanja i dokaz o registriranoj dje­lat­nosti snimanja iz zraka
izvršitelja snimanja,

3. podatke o
izvršitelju razvijanja,

4. podatke o vremenu
snimanja,

5. svrhu snimanja,

6. popis objekata,
skicu ili kartu s označenim područjem sni­manja,

7. podatke o vrsti i
mjerilu snimanja, kameri, žarišnoj daljini objektiva, filmu ili obliku zapisa (analogni/digitalni),

8. način čuvanja
izvornih podataka snimanja.

Za ciljano snimanje iz
zraka pojedinih vojnih, telekomunikacijskih, energetskih i industrijskih
objekata, područja nacionalnih parkova i parkova prirode, te drugih zaštićenih
dijelova prirode, uz zahtjev iz stavka 1. ovog članka prilaže se mišljenje
korisnika objekta, odnosno ustanove koja upravlja zaštićenim dijelom prirode.

Članak
6.

Inozemnim pravnim i
fizičkim osobama, pravnim osobama koje se bave snimanjem filmova i
televizijskih koprodukcija s inozemnim fizičkim i pravnim osobama, te pravnim i
fizičkim osobama koje snimaju za njihove potrebe, odobrenje za snimanje iz
zraka izdaje Državna geodetska uprava, uz prethodno pribavljenu suglasnost
Ministarstva obrane.

Zahtjev za izdavanje
odobrenja za snimanje iz zraka iz stav­ka 1. ovog članka sadrži podatke iz
članka 5. ove Uredbe.

Članak 7.

Pravne i fizičke osobe
kojima je izdano odobrenje za razvijanje zračnih snimki, dužne su zračne snimke
i dokumentaciju navedenu u odobrenju za razvijanje prije uporabe, a najkasnije
u roku od 8 dana od dana snimanja, dostaviti na pregled Državnoj geodetskoj
upravi.

Državna geodetska
uprava i Ministarstvo obrane će zajed­nički osnovati Povjerenstvo koje će
pregledati zračne snimke i, u roku od 15 dana od dana dostave zračnih snimaka,
odrediti koji se snimci smiju koristiti u skladu s podnesenim zahtjevom.

Članak 8.

Način rada Povjerenstva
propisuju ravnatelj Državne geodetske uprave i ministar obrane Poslovnikom o
radu Povjerenstva.

Članak
9.

Pravne i fizičke osobe
iz članaka 2. i 6. ove Uredbe smiju umnožavati, objavljivati ili iznositi
zračne snimke iz Republike Hrvatske samo nakon pribavljenog odobrenja Državne
geodetske uprave.

Članak 10.

Zahtjev za izdavanje
odobrenja za umnožavanje, objavljivanje i iznošenje zračnih snimaka iz
Republike Hrvatske podnosi se Državnoj geodetskoj upravi.

Zahtjev iz stavka 1.
ovog članka podnosi vlasnik snimaka ili korisnik uz suglasnost vlasnika.

Članak 11.

Zahtjev za izdavanje odobrenja za umnožavanje i
objavljivanje zračnih snimaka sadrži:

1. puni naziv i adresu podnositelja zahtjeva,

2. podatke o izvršitelju snimanja, razvijanja,
umnožavanja ili objavljivanja snimaka,

3. svrhu i način umnožavanja/objavljivanja
snimaka,

4. popis objekata, skicu ili kartu s označenim
područjem snimanja.

Zahtjev za izdavanje odobrenja za iznošenje
zračnih snimaka iz Republike Hrvatske sadrži podatke iz stavka 1. točaka 1., 2.
i 4. ovog članka, kao i podatak o osobi koja će iznositi zračne snimke, te
razlog iznošenja zračnih snimaka.

Za zračne snimke koje se iznose iz Republike
Hrvatske Državna geodetska uprava obvezna je, prije izdavanja odobrenja za
iznošenje zračnih snimaka, pribaviti suglasnost Ministarstva obrane.

Članak 12.

Državna geodetska
uprava će odobrenja iz članaka 4., 6. i 9. ove Uredbe izdati podnositelju
zahtjeva u roku od 15 dana, računajući od dana predaje urednog zahtjeva.

Članak 13.

Nadzor nad provođenjem
odredaba ove Uredbe provodi Državna geodetska uprava u suradnji s Ministarstvom
obrane.

Članak 14.

Danom stupanja na snagu
ove Uredbe prestaje važiti Uredba o snimanju iz zraka (»Narodne novine«, broj
17/93).

Članak 15.

Ova Uredba stupa na snagu osmog dana od dana
objave u »Narodnim novinama«.

Klasa: 804-07/03-01/01
Urbroj: 5030115-03-1
Zagreb, 17. srpnja 2003.

Predsjednik
**dr. sc.** **Goran Granić, v. r.**

Uredba, NN 116/2003-1592